
Az alkoholmentesített borok piacának jelenlegi helyzete

Kulcsszavak: alkoholmentesített borok, borfogyasztás, fogyasztási trendek, fogyasztói magatartás, piacelemzés
A borfogyasztási szokások az elmúlt évtizedekben jelentősen megváltoztak. Megnövekedett az igény a magasabb minőségű, ugyanakkor könnyedebb stílusú és alacsonyabb alkoholtartalmú borok iránt. Manapság egyre többen törekednek a tudatos életvitelre és az egészséges életmódra. Az alkoholmentesített borok alternatívát biztosíthatnak azoknak a fogyasztóknak, akik valamilyen okból kifolyólag nem fogyaszthatnak alkoholt vagy csökkenteni szeretnék az alkoholfogyasztásukat vagy egyéni elhatározásból nem szeretnének alkoholt fogyasztani, például cukorbetegeknek, hivatásos sofőröknek, terhes nőknek. A fogyasztói magatartásban bekövetkezett változásokon túl a klímaváltozás hatásai is az alkoholtartalom csökkentésére irányítják a figyelmet. A világ számos pontján egyre határozottabb lépéseket tesznek az alkoholfogyasztás visszaszorítására a túlzott fogyasztásnak az egészségre gyakorolt káros hatása miatt. A legfontosabb alkoholtartalmú helyettesítő termékekkel (sör, égetett szeszesitalok) való verseny is innovatív megoldásokra késztette a borágazatot. Italpiaci elemzések szerint az alkoholmentesített és alacsony alkoholtartalmú italok fogyasztása jelentősen nőtt volumenben és ez a növekvő tendencia várhatóan a jövőben tovább folytatódik. Dolgozatomban bemutatom az alkoholmentesített borok jelenlegi helyzetét és jövőjét. Ismertetem a jelenlegi borfogyasztási szokásokat, jellemző tendenciákat, majd szemügyre veszem az alkoholmentesített borok piacát, valamint a termékek iránt mutatkozó igényt. Ezt követően bemutatom a borok alkoholmentesítésére alkalmas technológiákat. Tanulmányozom a piaci kínálatot és árakat, valamint kérdőíves felmérések által feltérképezem a termékről alkotott fogyasztói véleményeket.



